След 2 часа с Тръмп, Борисов получи обещание за падане на визите и повече газ, даде натовски център във Варна (Обзор, видео, снимки) - 24chasa.bg
След 2 часа с Тръмп, Борисов получи обещание за падане на визите и повече газ, даде натовски център във Варна (Обзор, видео, снимки)
https://www.24chasa.bg/novini/article/7910219 www.24chasa.bg
26.11.2019 00:57; ВИКТОР ИВАНОВ, НАШ ЧОВЕК ВЪВ ВАШИНГТОН
Още с първите си думи Тръмп започна да хвали България, главно заради покупката на американски изтребители F-16 и увеличения заради това отбранителен бюджет: "България е за пример на Германия и трябва да им кажем на тях, че разходите ви за отбрана са 3,1 процента от БВП. България купува страхотни американски оръжия, най-добрите в света".
"Убеден съм, че визите за САЩ ще паднат", заяви премиерът Бойко Борисов след двучасовия разговор с президента на САЩ Доналд Тръмп. Много важно било включването на темата в съвместното изявление, подчерта българският премиер. Според него по същия начин се е стигнало и до падането на американските визи за поляците. В съвместното изявление на Борисов и Тръмп, разпространено от Белия дом, темата е спомената в края. „САЩ подкрепят желанието на България да се присъедини към програмата за безвизово пътуване и приветстват постепенното изпълнение на критериите от страна на България“, се казва в съвместното изявление на Борисов и Доналд Тръмп.
"Мисля че на следващата среща ще обсъдим отпадането на визите за България. В САЩ разглеждат България като много праволинейна държава, спазваща единни ценности със САЩ", посочи обаче Борисов след като излезе от Белия дом.
"Подписаните документи посочват България като стратегически газов хъб за Балканите и Източна Европа", съобщи Борисов. Това би трябвало да донесе по-изгодни доставки на американски втечнен газ за България. Енергийната сигурност е национална сигурност, се казва в съвместното изявление на българския министър-председател и Доналд Тръмп. Двете държави ще работят съвместно и по инициативата на САЩ „Три морета“, която трябва да създаде енергийни връзки между северната и южната част на Европа.
"В писмения документ е записано че, България е стратегически газов хъб, който да има възможност да осигури диверсификация за доставките на природен газ за съседните страни", каза Борисов. "Досега посоката на доставките на природен газ беше „изток – запад“ сега се добавя и „север – юг“ като се изграждат интерконекторите с Гърция", посочи Борисов. "Мисля, че максимално съм защитил интересите на България", добави премиерът.
Още следващата седмица в България ще пристигнат американски експерти, които ще се запознаят с проекта за АЕЦ "Белене", съобщи още Борисов. Тръмп научил от него, че централата не е руска, а само част от технологията ще е руска. Контурите са френски, а турбината може да е американска на "Дженерал Електрик", доставките на гориво пък могат да са от американската "Уестингхаус", посочи българският премиер. На темата „Белене“ са били посветени 15 минути от разговора между Борисов и Тръмп.
„Казах на Доналд Тръмп че не мога да правя чисто нова централа, два нови реактора „3 плюс“ да ги „хвърля в реката“, ще ме бият българите с камъни“, каза Борисов. "Той е бизнесмен и разбра, че това е много добър проект", допълни премиерът.
"Във Варна ще бъде създаден координационен център за натовските кораби в Черно море", съобщи още Борисов. "Това не е военна база, а логистичен център за учения", подчерта Борисов.
"Черно море остава мирно и двамата с президента Тръмп ще се наслаждаваме на курорти и голф клубове", обясни министър-председателят. Освен обещаната българска карабина Борисов връчи на американския президент е карта за почетен член на българската голф асоциация.
Борисов и Тръмп обсъдили и възможностите за съвместно производство на бронирани машини, както и ремонт на хеликоптери в "Авионамс".
Сред срещата си Доналд Тръмп Бойко Борисов отиде на среща с директори на фирми от Американската търговска камара. Представители на големи фирми като "Филип Морис", "Бритиш Американ Тобако" бяха информирали американския президент, че България е пример в борбата с контрабандата, каза българският премиер. "Тръмп остана доста изненадан, като му казах, че имаме само 3 процента контрабанда на цигари", каза Борисов.
Тръмп и Борисов в съвместно изявление: Препотвърждаваме силното си приятелство Борисов след 2 часа с Тръмп: Убеден съм, че визите ще паднат (Видео) Тръмп пред Борисов: Вие сте за пример на Германия (Видео, снимки)